Meðalaldur þeirra sem smitast af kórónuveirunni er rúmlega 30 ár en þeirra sem þurfa á sjúkrahúsinnlögn að halda rúmlega 50 ár. Þórólfur Guðnason, sóttvarnalæknir, segir ekki tímabært á slaka á sóttvörnum; fylgjast þurfi með þróun mála á Landspítala.
Minnst 84 greindust með kórónuveiruna innanlands í gær og 60 utan sóttkvíar, einn greindist á landamærum.
29 eru nú inniliggjandi með kórónuveiruna á Landspítalanum, þar af fimm á gjörgæslu og tveir í öndunarvél. Þórólfur segir óbólusetta vera líklegri til að smitast og einkum til að leggjast inn á spítala eða á gjörgæslu.
Þórólfur telur ekki tímabært að slaka á sóttvarnaaðgerðum en ástand á Landspítalanum ráði framhaldinu og hvort koma þurfi með tillögur að hertum aðgerðum. Meðalaldur þeirra sem leggjast inn er rúmlega fimmtíu ár en meðalaldur smitaðra er um þrjátíu ár. Þórolfur segir ljóst að óbólusettir séu verr staddir þegar litið er til alvarleika veikinda.
Smit hafa sett nokkrar skorður á leikskólastarf en loka þurfti tveimur deildum á leikskólanum Tjörn vegna smita hjá tveimur börnum. Þá hefur einni starfsstöð Leikskóla Seltjarnarness verið lokað vegna smits hjá starfsmanni en lokunin varðar um hundrað börn. Sex kórónuveirusmit hafa greinst í nokkrum húsum Eirborga, þar sem eru leiguíbúðir í eigu hjúkrunarheimilisins Eirar.
Tilkynnt var um framlengingu núverandi sóttvarnaaðgerða í gær og gilda þær því að óbreyttu til 27. ágúst. Þórólfur segir að ákvörðunin hafi verið tekin í samræmi við tillögur sóttvarnayfirvalda, ekki voru tillögur um frekari takmarkanir í minnisblaðinu.
Meðalaldur þeirra sem leggjast inn á sjúkrahús vegna kórónuveirunnar er rúmlega 50 ár en meðalaldur þeirra sem smitast af henni í þessari bylgju er þrjátíu ár.